
1. Εισαγωγή
Ο κανονισμός (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας
 ήταν ένα από τα μέτρα που θεσπίστηκαν μετά την εκδήλωση της χρηματοοικονομικής κρίσης, για να αποκατασταθεί η εμπιστοσύνη της αγοράς και να αυξηθεί η προστασία των επενδυτών. Ο εν λόγω κανονισμός, όπως αναθεωρήθηκε στη συνέχεια, το 2011
 και το 2013
, καθιέρωσε απαιτήσεις εγγραφής σε μητρώο και αδειοδότησης για τους οργανισμούς αξιολόγησης πιστοληπτικής ικανότητας (ΟΑΠΙ) με μία μόνο εποπτική αρχή στην ΕΕ, την Ευρωπαϊκή Αρχή Κινητών Αξιών και Αγορών (ΕΑΚΑΑ), καθώς και κανόνες σχετικά με τις συγκρούσεις συμφερόντων, τη διαφάνεια και τις απαιτήσεις κοινοποίησης για τους ΟΑΠΙ.
Ο κανονισμός (ΕΚ) αριθ. 1060/2009, όπως τροποποιήθηκε το 2011, εξουσιοδοτεί την Επιτροπή να εκδίδει κατ’ εξουσιοδότηση πράξεις σχετικά με:
· τα τέλη που πρέπει να καταβάλλονται στην Ευρωπαϊκή Αρχή Κινητών Αξιών και Αγορών (ΕΑΚΑΑ) από τους οργανισμούς αξιολόγησης πιστοληπτικής ικανότητας (ΟΑΠΙ) για την εγγραφή και την εποπτεία (άρθρο 19 παράγραφος 2)·

· διαδικαστικούς κανόνες για την άσκηση του δικαιώματος επιβολής προστίμων ή περιοδικών χρηματικών ποινών από την ΕΑΚΑΑ (άρθρο 23ε παράγραφος 7)·
· μέτρα για την περαιτέρω διευκρίνιση ή τροποποίηση των κριτηρίων ισοδυναμίας τρίτης χώρας (άρθρο 5 παράγραφος 6) και
· την τροποποίηση των παραρτημάτων του κανονισμού (ΕΚ) αριθ. 1060/2009 (άρθρο 37).
2. Νομική βάση
Η παρούσα έκθεση προβλέπεται βάσει του άρθρου 38α παράγραφος 1 του κανονισμού (ΕΚ) αριθ. 1060/2009. Σύμφωνα με την εν λόγω διάταξη, η αρμοδιότητα έκδοσης κατ’ εξουσιοδότηση πράξεων ανατίθεται στην Επιτροπή για περίοδο τεσσάρων ετών, από την 1η Ιουνίου 2011, και η Επιτροπή οφείλει να καταρτίσει έκθεση σχετικά με την εξουσιοδότηση το αργότερο έξι μήνες πριν από τη λήξη της τετραετούς περιόδου.
3. Άσκηση της εξουσιοδότησης
Α) Τέλη εγγραφής και εποπτείας
Σύμφωνα με το άρθρο 19 παράγραφος 1 του κανονισμού (ΕΚ) αριθ. 1060/2009, η ΕΑΚΑΑ χρεώνει τους ΟΑΠΙ με τέλη σύμφωνα με τον εν λόγω κανονισμό και τον κατ’ εξουσιοδότηση κανονισμό της Επιτροπής. Τα εν λόγω τέλη καλύπτουν πλήρως τις αναγκαίες δαπάνες τις ΕΑΚΑΑ που είναι σχετικές με την εγγραφή, την πιστοποίηση και την εποπτεία των οργανισμών αξιολόγησης πιστοληπτικής ικανότητας και την κάλυψη κάθε δαπάνης στην οποία είναι δυνατόν να υποβληθούν οι αρμόδιες αρχές σύμφωνα με τον παρόντα κανονισμό, ιδίως ως αποτέλεσμα οποιασδήποτε ανάθεσης καθηκόντων σύμφωνα με το άρθρο 30 του κανονισμού (ΕΚ) αριθ. 1060/2009.
Σύμφωνα με το άρθρο 19 παράγραφος 2 του κανονισμού 1060/2009, η Επιτροπή εκδίδει κατ’ εξουσιοδότηση πράξη σχετικά με τα τέλη, που καθορίζει ιδίως το είδος των τελών και τα θέματα για τα οποία οφείλονται τέλη, το ύψος των τελών, τον τρόπο με τον οποίο πρέπει να καταβάλλονται και τον τρόπο με τον οποίο η ΕΑΚΑΑ πρέπει να αποδίδει στις αρμόδιες αρχές κάθε δαπάνη στην οποία είναι δυνατόν να υποβληθούν κατά την εκπλήρωση των καθηκόντων τους σύμφωνα με τον κανονισμό (ΕΚ) αριθ. 1060/2009, ιδίως ως αποτέλεσμα οποιασδήποτε ανάθεσης καθηκόντων σύμφωνα με το άρθρο 30. Το ύψος τέλους που χρεώνεται σε οργανισμό αξιολόγησης πιστοληπτικής ικανότητας καλύπτει όλα τα διοικητικά έξοδα και είναι ανάλογο του κύκλου εργασιών του σχετικού οργανισμού αξιολόγησης πιστοληπτικής ικανότητας.

Η Ευρωπαϊκή Επιτροπή ζήτησε τις τεχνικές συμβουλές της Ευρωπαϊκής Αρχή Κινητών Αξιών και Αγορών στις 24 Φεβρουαρίου 2011, τις οποίες έλαβε στις 17 Μαΐου 2011. Στο πλαίσιο της σύνταξης των τεχνικών συμβουλών, η ΕΑΚΑΑ διεξήγαγε δημόσια διαβούλευση από τις 14 έως τις 27 Απριλίου 2011. Μεταξύ των μερών των οποίων ζητήθηκε στη συνέχεια η γνώμη από την Επιτροπή, σχετικά με το σχέδιο κατ’ εξουσιοδότηση κανονισμού, συγκαταλέγονται εθνικοί εμπειρογνώμονες. Η γνώμη των μελών της ομάδας εμπειρογνωμόνων της ευρωπαϊκής επιτροπής κινητών αξιών ζητήθηκε με γραπτή διαδικασία στα τέλη Νοεμβρίου του 2011.
Η Επιτροπή εξέδωσε τον κατ’ εξουσιοδότηση κανονισμό
, στις 7 Φεβρουαρίου 2012, και ενημέρωσε το Ευρωπαϊκό Κοινοβούλιο και το Συμβούλιο. Το Ευρωπαϊκό Κοινοβούλιο και το Συμβούλιο ενημέρωσαν την Επιτροπή για την πρόθεσή τους να μην διατυπώσουν αντιρρήσεις, τον Μάρτιο του 2012. Η κατ’ εξουσιοδότηση πράξη δημοσιεύτηκε στη συνέχεια στην Επίσημη Εφημερίδα της Ευρωπαϊκής Ένωσης, στις 28 Μαρτίου 2012.

Β) Διαδικαστικοί κανόνες 
Ο κανονισμός (ΕΚ) αριθ. 1060/2009 ορίζει τις περιπτώσεις στις οποίες το συμβούλιο εποπτών της ΕΑΚΑΑ εκδίδει απόφαση επιβολής προστίμου ή χρηματικής ποινής σε οργανισμό αξιολόγησης πιστοληπτικής ικανότητας.
Σύμφωνα με το άρθρο 23ε παράγραφος 7, η Ευρωπαϊκή Επιτροπή θεσπίζει περαιτέρω διαδικαστικούς κανόνες για την άσκηση του δικαιώματος επιβολής προστίμων ή περιοδικών χρηματικών ποινών, συμπεριλαμβανομένων διατάξεων σχετικά με το δικαίωμα υπεράσπισης, προσωρινών διατάξεων και διατάξεων για την είσπραξη προστίμων ή για περιοδικές χρηματικές ποινές, και εκδίδει λεπτομερείς κανόνες σχετικά με τις προθεσμίες για την επιβολή και την εκτέλεση των ποινών.
Η Επιτροπή ζήτησε τη γνώμη των μελών της ομάδας εμπειρογνωμόνων της ευρωπαϊκής επιτροπής κινητών αξιών κατά την προετοιμασία της παρούσας κατ’ εξουσιοδότηση πράξης, καθώς και σχετικά με το σχέδιο κατ’ εξουσιοδότηση κανονισμού, με γραπτή διαδικασία τον Ιούνιο του 2012.
Η Επιτροπή εξέδωσε τον κατ’ εξουσιοδότηση κανονισμό
, στις 12 Ιουλίου 2012, και ενημέρωσε το Ευρωπαϊκό Κοινοβούλιο και το Συμβούλιο. Το Ευρωπαϊκό Κοινοβούλιο και το Συμβούλιο δεν διατύπωσαν αντιρρήσεις εντός της σχετικής προθεσμίας, η οποία δεν παρατάθηκε από κανένα από τα δύο θεσμικά όργανα. Η κατ’ εξουσιοδότηση πράξη δημοσιεύτηκε στη συνέχεια στην Επίσημη Εφημερίδα της Ευρωπαϊκής Ένωσης, στις 16 Οκτωβρίου 2012.

Γ) Κριτήρια ισοδυναμίας
Η Επιτροπή εξουσιοδοτείται να θεσπίζει μέσω κατ’ εξουσιοδότηση πράξης, προκειμένου να λαμβάνονται υπόψη οι εξελίξεις στις χρηματοοικονομικές αγορές, μέτρα για την περαιτέρω διευκρίνιση ή τροποποίηση των κριτηρίων του άρθρου 5 παράγραφος 6 δεύτερο εδάφιο, για να προσδιορίζεται αν το νομοθετικό και εποπτικό πλαίσιο τρίτης χώρας μπορεί να θεωρείται ισοδύναμο με τον κανονισμό (ΕΚ) αριθ. 1060/2009. Μεταξύ άλλων, οι ΟΑΠΙ στην εν λόγω τρίτη χώρα υπόκεινται σε νομικά δεσμευτικούς κανόνες, ισοδύναμους με εκείνους που εφαρμόζονται στην ΕΕ
.

Το 2013, η τροποποίηση του κανονισμού (ΕΚ) αριθ. 1060/2009 προσδιόρισε περαιτέρω τις διατάξεις του κανονισμού (ΕΕ) αριθ. 1060/2009 με τις οποίες πρέπει να είναι ισοδύναμοι οι νομικά δεσμευτικοί κανόνες στις τρίτες χώρες
. Το άρθρο 2 παράγραφος 2 σημείο 1) του κανονισμού (ΕΚ) αριθ. 462/2013 προβλέπει επιπλέον ότι ορισμένες νομικές απαιτήσεις που θεσπίστηκαν για τους ΟΑΠΙ το 2013 θα συμπεριληφθούν στους όρους προσδιορισμού της ισοδυναμίας από την 1η Ιουνίου 2018.
Υπό το πρίσμα των ανωτέρω και δεδομένου ότι, από τότε που θεσπίστηκε η αρμοδιότητα έκδοσης της κατ’ εξουσιοδότηση πράξης με τον κανονισμό (ΕΚ) αριθ. 1060/2009, το 2011
, η Επιτροπή δεν παρατήρησε τυχόν εξελίξεις στις χρηματοοικονομικές αγορές που να καθιστούν αναγκαία την περαιτέρω διευκρίνιση ή τροποποίηση των κριτηρίων ισοδυναμίας, δεν έχει εκδοθεί μέχρι σήμερα καμία κατ’ εξουσιοδότηση πράξη.
Η Επιτροπή εξέδωσε εκτελεστικές αποφάσεις για την αναγνώριση των νομοθετικών και εποπτικών πλαισίων εννέα περιοχών δικαιοδοσίας ως ισοδύναμων με τις απαιτήσεις του κανονισμού (ΕΚ) αριθ. 1060/2009, σύμφωνα με τη διαδικασία που αναφέρεται στο άρθρο 38 παράγραφος 3 του εν λόγω κανονισμού. Οι ενδιαφερόμενες περιοχές δικαιοδοσίας είναι οι εξής: Ιαπωνία
, Ηνωμένες Πολιτείες της Αμερικής
, Καναδάς
, Αυστραλία
, Αργεντινή
, Βραζιλία
, Μεξικό
, Χονγκ Κονγκ
 και Σιγκαπούρη
.

Δ) Παραρτήματα του κανονισμού (ΕΚ) αριθ. 1060/2009
Προκειμένου να λαμβάνονται υπόψη οι εξελίξεις στις χρηματοοικονομικές αγορές, συμπεριλαμβανομένων των διεθνών εξελίξεων, ιδιαίτερα σε σχέση με νέα χρηματοοικονομικά μέσα, το άρθρο 37 του κανονισμού (ΕΚ) αριθ. 1060/2009 προβλέπει ότι η Επιτροπή δύναται, με κατ’ εξουσιοδότηση πράξεις, να θεσπίζει μέτρα για την τροποποίηση των παραρτημάτων, εξαιρουμένου του παραρτήματος ΙΙΙ.
Από τότε που ενσωματώθηκε στον κανονισμό (ΕΚ) αριθ. 1060/2009 η αρμοδιότητα έκδοσης κατ’ εξουσιοδότηση πράξης, το 2011
, ο εν λόγω κανονισμός τροποποιήθηκε με τον κανονισμό (ΕΕ) αριθ. 462/2013, το 2013, όπου συμπεριλήφθηκαν τροποποιήσεις των παραρτημάτων. Καταρχάς, πρέπει να εκτιμηθεί ο αντίκτυπος των εν λόγω τροποποιημένων κανόνων στις χρηματοοικονομικές αγορές πριν από ενδεχόμενη μελλοντική χρήση της εξουσιοδότησης.

4. Συμπέρασμα
Η Επιτροπή άσκησε τις κατ’ εξουσιοδότηση αρμοδιότητές της ορθά και έγκαιρα για να διασφαλίσει τη θέσπιση των αναγκαίων διατάξεων, ώστε η ΕΑΚΑΑ να ασκεί πλήρως τα καθήκοντά της ως εποπτική αρχή των οργανισμών αξιολόγησης πιστοληπτικής ικανότητας στην ΕΕ. 
Στο μέλλον, η Επιτροπή θεωρεί ότι θα πρέπει να διατηρηθεί η ανάθεση αρμοδιοτήτων. Αυτό θα είναι ιδιαίτερα σημαντικό σε περίπτωση που μελλοντικά καταστεί αναγκαία η αναθεώρηση των κατ’ εξουσιοδότηση κανονισμών της Επιτροπής για τα τέλη και τους διαδικαστικούς κανόνες σχετικά με τα πρόστιμα και τις περιοδικές χρηματικές ποινές, μόλις αποκτηθεί πείρα όσον αφορά τον τρόπο λειτουργίας των εν λόγω κανόνων στην πράξη.

Η Επιτροπή καλεί το Ευρωπαϊκό Κοινοβούλιο και το Συμβούλιο να λάβουν υπόψη την παρούσα έκθεση.
� ΕΕ L 302 της 17.11.2009, σ. 1.


� Κανονισμός (ΕΕ) αριθ. 513/2011 του Ευρωπαϊκού Κοινοβουλίου και του Συμβουλίου, της 11ης Μαΐου 2011, για την τροποποίηση του κανονισμού (ΕΚ) αριθ. 1060/2009 για τους οργανισμούς αξιολόγησης πιστοληπτικής ικανότητας, ΕΕ L 145 της 31.5.2011, σ. 30.


� Κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την τροποποίηση του κανονισμού (ΕΚ) αριθ. 1060/2009 για τους οργανισμούς αξιολόγησης πιστοληπτικής ικανότητας, ΕΕ L 146 της 31.5.2013, σ. 1.


� Κατ’ εξουσιοδότηση κανονισμός (ΕΕ) αριθ. 272/2012, της 7ης Φεβρουαρίου 2012, που συμπληρώνει τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου όσον αφορά τα τέλη που χρεώνει η Ευρωπαϊκή Αρχή Κινητών Αξιών και Αγορών στους οργανισμούς αξιολόγησης της πιστοληπτικής ικανότητας, ΕΕ L 90 της 28.3.2012, σ. 6.


� Κατ’ εξουσιοδότηση κανονισμός (ΕΕ) αριθ. 946/2012, της 12ης Ιουλίου 2012, για τη συμπλήρωση του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου όσον αφορά τους διαδικαστικούς κανόνες σχετικά με τα πρόστιμα που επιβάλλονται σε οργανισμούς αξιολόγησης πιστοληπτικής ικανότητας από την Ευρωπαϊκή Αρχή Κινητών Αξιών και Αγορών, συμπεριλαμβανομένων κανόνων για το δικαίωμα υπεράσπισης και διατάξεων περί χρονικών ορίων, ΕΕ L 282 της 16.10.2012, σ. 23.


� Άρθρο 5 παράγραφος 6 δεύτερο εδάφιο στοιχείο β) του κανονισμού (ΕΕ) αριθ. 1060/2009.


� Άρθρο 1 σημείο 5) στοιχείο α) του κανονισμού (ΕΚ) αριθ. 462/2013.


� Άρθρο 1 σημείο 3) στοιχείο ε) του κανονισμού (ΕΕ) αριθ. 513/2011.


� Απόφαση της Επιτροπής, της 28ης Σεπτεμβρίου 2010, για την αναγνώριση του νομοθετικού και εποπτικού πλαισίου της Ιαπωνίας ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας, ΕΕ L 254 της 29.9.2010, σ. 46.


� Εκτελεστική απόφαση της Επιτροπής, της 5ης Οκτωβρίου 2012, για την αναγνώριση του νομοθετικού και εποπτικού πλαισίου των Ηνωμένων Πολιτειών της Αμερικής ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης της πιστοληπτικής ικανότητας, ΕΕ L 274 της 9.10.2012, σ. 32.


� Εκτελεστική απόφαση της Επιτροπής, της 5ης Οκτωβρίου 2012, για την αναγνώριση του νομοθετικού και εποπτικού πλαισίου του Καναδά ως ισοδύναμου προς τις διατάξεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας, ΕΕ L 278 της 12.10.2012, σ. 17.


� Εκτελεστική απόφαση της Επιτροπής, της 5ης Οκτωβρίου 2012, για την αναγνώριση του νομοθετικού και εποπτικού πλαισίου της Αυστραλίας ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας, ΕΕ L 274 της 9.10.2012, σ. 30.


� Εκτελεστική απόφαση της Επιτροπής, της 28ης Απριλίου 2014, για την αναγνώριση του νομοθετικού και εποπτικού πλαισίου της Αργεντινής ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας, ΕΕ L 132 της 3.5.2014, σ. 68.


� Εκτελεστική απόφαση της Επιτροπής, της 28ης Απριλίου 2014, για την αναγνώριση του νομοθετικού και εποπτικού πλαισίου της Βραζιλίας ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας, ΕΕ L 132 της 3.5.2014, σ. 65.


� Εκτελεστική απόφαση της Επιτροπής, της 28ης Απριλίου 2014, για την αναγνώριση του νομοθετικού και εποπτικού πλαισίου του Μεξικού ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας, ΕΕ L 132 της 3.5.2014, σ. 71.


� Εκτελεστική απόφαση της Επιτροπής, της 28ης Απριλίου 2014, για την αναγνώριση του νομοθετικού και εποπτικού πλαισίου του Χονγκ Κονγκ ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας, ΕΕ L 132 της 3.5.2014, σ. 76.


� Εκτελεστική απόφαση της Επιτροπής, της 28ης Απριλίου 2014, για την αναγνώριση του νομοθετικού και εποπτικού πλαισίου της Σιγκαπούρης ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας, ΕΕ L 132 της 3.5.2014, σ. 73.


� Άρθρο 1 σημείο 19) του κανονισμού (ΕΕ) αριθ. 513/2011.

